
Innhald

Kva er så viktig med havet?

FELTGUIDE

Arten Plasticus maritimus

Ut i felten

Vanlege funn

Uvanlege funn

Kan vi ikkje berre resirkulere?

Kva kan vi gjere?
 
Vil du vite meir om plast?


Verda er full av problem
som treng ei løysing

Ein god ting med tida vi lever i, er at vi kan få god kjennskap til kva slags problem som finst og må løysast. Avisene, bøkene, datamaskinane, nettbretta og mobiltelefonane våre gir oss fersk informasjon frå heile verda – og lar oss snakke med folk langt vekke. Slik har det ikkje alltid vore. Tidlegare i historia var det vanskeleg å finne ut kva som blei sagt og tenkt andre stader, og forskarane visste mykje mindre om verda enn dei gjer no.

I dag er det lettare for alle å forstå kva som skjer med kloden vår. Forskarane studerer problema og samlar informasjon. Ofte finn dei fram til løysingar også. Men likevel er det ikkje alt som blir løyst.

Det finst mange problem, og det er ikkje alltid vi får vite om dei. Folk, institusjonar og regjeringar er ofte ueinige om kva som er viktigast, og dei gjer ikkje alltid jobben sin.

Difor er det viktig at du og eg tek ei aktiv rolle. Å vere aktivist betyr nettopp å vere aktiv. Om det er noko vi er bekymra for, gir det meining for oss å engasjere oss og finne ut kva vi kan bidra med.

Om vi sluttar å vente på at problema skal løyse seg sjølve, eller at andre skal løyse dei for oss, er vi allereie halvvegs til ei betre framtid.

Det har ingenting å seie kor gamle vi er, eller kva vi jobbar med, eller at vi kan føle oss litt åleine. Det finst eksempel på folk frå alle aldersgrupper og bakgrunnar rundt om i verda som har blitt talspersonar for ei sak. Og det finst eksempel på at éin person åleine kan gjere heilt avgjerande ting.

Målet med denne boka er å gjere deg til ekspert på havplast. Her finn du det du treng å vite for å skjøne kva problem plasten skaper, og kva vi kan gjere med dei i lag.

STRANDA MI (OG KVA HO KAN FORKLARE)

Av og til er det nokon som spør meg kva tid eg begynte å bli oppteken av plast, men eg veit aldri heilt kva eg skal svare. For det var ikkje noko eg plutseleg ein dag oppdaga. Eg veit ikkje eingong om det skjedde på den stranda eg kallar «stranda mi», men det kunne ha vore der.

Stranda mi ligg 200 meter frå huset der eg vaks opp. Det er ei spesiell strand, for ho har eit område med klipper der det formar seg små dammar når tidevatnet trekker seg tilbake. Når det er fjøre, søkjer mange ulike dyr og plantar tilflukt i desse dammane.

Nokre barn har ein hage eller ein bakgard å leike i. Eg var så heldig at eg hadde ei strand to minutt frå huset, den mest fantastiske leikeplassen du kan tenkje deg.

Kvar dag kom eg heim frå skulen, kasta sekken i eit hjørne og ropte inn: «Mamma, eg går ned og ser kva som skjer på stranda.» Og så sprang eg. Å gå ned og «sjå kva som skjer» på stranda var som å besøkje ein venn og finne ut kva slags humør han var i.

Eg har alltid vore glad i dammane som dannar seg når det er fjøre. Sjå kor fine dei er!



«Å sjå kva som skjer på stranda» betydde mange ting, utan at eg var klar over det den gongen:

★Om det var flod eller fjøre – og om vatnet var stigande eller søkkande

★Om sanden låg som dagen før, eller om han hadde flytta seg (sanden samlar seg på ulike stader alt etter årstida og tidevatnet)

★Om det var lite eller mykje bølgjer

★Om det var nokon andre på stranda, eller om eg hadde henne heilt for meg sjølv

Når det var fjøre, var lukta frå sjøen så sterk at ho steig oppover gata heilt til huset mitt! Då var vatnet borte, og eg kunne spasere bortover klippene til den neste stranda. Undervegs såg eg etter fossil og utforska dyra og plantane som levde i vatnet. Det gjer eg enno! Men i det siste har eg i tillegg begynt å plukke søppel.

Det var i dei stundene då eg stod og bøygde meg over dei små dammane på stranda mi, eg lærte å bli glad i havet. Og når du er glad i noko, blir du naturleg interessert i alt som har med det å gjere.

KVA ER PROBLEMET MED PLAST?

Vi menneska lagar mange problem for havet, slik som:

★Temperaturen: Klimaendringane gjer havet varmare.

★Lydforureininga: Lyden frå skipstrafikken forstyrrar livet i havet.

★Overfisket: Vi fiskar for mykje.

★Mangfaldet i havet blir mindre: Artane i havet er avhengige av kvarandre, om ein plante- eller dyreart døyr ut, skaper det problem for dei andre.

★Den kjemiske forureininga: Olje, kloakk og andre (ofte usynlege) stoff som vi slepper ut i havet.

Eg har valt å konsentrere meg om plast fordi 80 % av søppelet i havet er plast. Forskarar finn ein samanheng mellom mikroplast i havet og helseproblem hos menneske og dyr. Tang, fiskar og mange andre livsformer er påverka. Og det er heilt klart at vi menneske allereie merkar konsekvensane av den forureininga av havet som plasten står for.

KVA DU VIL FINNE I DENNE BOKA

Synest du at plastbitane som ligg rundt omkring kan likne litt på dyra i fjøra? Det synst iallfall fuglar og fiskar, dei trur plasten er mat og glefsar han i seg. I denne boka ser vi på plasten slik som ein biolog ser på ein ny dyreart som har blitt oppdaga. Og slik biologar bruker å gjere, har eg gitt arten eit skikkeleg namn: Plasticus maritimus.

I boka får du sjå nokre av dei vanlegaste eksempla på plast du kan finne i havet, og nokre av dei mest uvanlege funna du kan gjere.

Målet vårt er å bli ekspertar på denne nye arten, så eg har teke med grunnleggande informasjon som gir deg eit utfyllande bilete av problemet. Difor snakkar vi også om korleis havet fungerer, grunnane til at plasten hamnar der, og konsekvensane han har for livet på heile kloden.

Til slutt håper eg at du får lyst til å brette opp ermene, plukke plast, ikkje bruke unødvendig mykje plast i kvardagen, finne gode alternativ og bli inspirert av gode idear frå folk rundt om i verda.

For vi er allereie mange, eit stadig større nettverk av menneske som vil ha slutt på plasten i havet.


STRANDRYDDAR ELLER STRANDSLUSK?

Ein strandryddar er ein som plukkar søppel på stranda, i lag med andre eller åleine. Ein strandslusk (beachcomber kallar vi oss på engelsk) ryddar også på stranda, men ikkje berre det. Strandsluskar fartar rundt på fleire strender og er i tillegg interessert i opphavet og historia til gjenstandane dei finn. Eg er ein strandslusk!

PS: Eg blir og glad om nokre av lesarane får lyst til å gå på stranda for å leite etter eksemplar av denne nye dyrearten som eg har gitt namnet Plasticus maritimus – og kanskje lage si eiga samling!

